Vermeende kapers ernstig beseer in ongelukArgieffoto Twee mans is in ŉ ernstige toestand in die hospitaal opgeneem nadat hulle met die motor, wat hulle na bewering minute vroeër by ŉ hospitaal gekaap het, in ŉ ongeluk betrokke was. Russel Meiring, ER24-woordvoerder, sê die voertuig het die R33 naby Cramond in KwaZulu-Natal verlaat, en toe begin rol. Volgens Meiring het voertuig langs die pad gelê met albei mans langs die motor. Die mans is op die toneel behandel en onderskeidelik na die Grey’s- en Northdale-hospitaal in Pietermaritzburg geneem. Meiring sê polisieowerhede op die toneel het gesê die motor is glo vroeër by die Northdale-hospitaal gekaap. Lt. Kol. Thulani Zwane, woordvoerder van die polisie, het gesê die polisie het in dié stadium nie inligting oor die voorval nie. ŉ Ondersoek na die voorval duur voort.